b'\n_START_ARTICLE_\nKarjukalat\n_START_SECTION_\nLajit ja anatomia\n_START_PARAGRAPH_\nVarhaisimmat karjukalojen heimoon kuuluvien lajien fossiilit on ajoitettu oligoseenikaudelle. Nyky\xc3\xa4\xc3\xa4n heimoon kuuluu 2 sukua ja 8\xe2\x80\x9311 lajia. Karjukalat ovat kooltaan pienehk\xc3\xb6j\xc3\xa4 tai keskikokoisia kaloja ja saavuttavat suurimmillaan noin 30 cm:n pituuden. Heimon lajeille tyypillisi\xc3\xa4 piirteit\xc3\xa4 ovat litte\xc3\xa4 ja korkeahko ruumis, pienikokoinen p\xc3\xa4\xc3\xa4 ja suu, kookkaat silm\xc3\xa4t ja pitk\xc3\xa4t selk\xc3\xa4- ja per\xc3\xa4ev\xc3\xa4t. Selk\xc3\xa4- ja per\xc3\xa4ev\xc3\xa4n etuosassa on piikkej\xc3\xa4, pieni pyrst\xc3\xb6ev\xc3\xa4 on suora tai py\xc3\xb6ristynyt. V\xc3\xa4ritykselt\xc3\xa4\xc3\xa4n karjukalalajit ovat tyypillisesti vaaleanpunaisia tai punaisia ruumiin yl\xc3\xa4osasta ja vatsastaan vaalean hopeanharmaita.\n_START_SECTION_\nLevinneisyys ja elintavat\n_START_PARAGRAPH_\nKarjukalalajeja tavataan l\xc3\xa4mpimist\xc3\xa4 ja lauhkeista vesist\xc3\xa4 Atlantista V\xc3\xa4limeri mukaan lukien, Intian valtamerest\xc3\xa4 ja Tyynest\xc3\xa4merest\xc3\xa4. Pohjoisimmillaan ne el\xc3\xa4v\xc3\xa4t Norjassa.  Ne el\xc3\xa4v\xc3\xa4t tyypillisesti l\xc3\xa4hell\xc3\xa4 kivikkoisia pohjia 40\xe2\x80\x93600 metrin syvyydess\xc3\xa4 merenpinnasta. Heimon kalojen ravintoa ovat \xc3\xa4yri\xc3\xa4iset ja muut pienet selk\xc3\xa4rangattomat el\xc3\xa4imet.'